Alianza Popular

Alianza Popular estió un antigo partiu politico conservador espanyol, establiu por Manuel Fraga Iribarne, antigo ministro con o dictador Francisco Franco, chunto con atros antigos politicos d'o Franquismo, como unión d'as ditas asociacions politicas (os partius politicos encara yeran prohibitos en Espanya) de Reforma Democrática, Unión del Pueblo Español, Acción Democrática Española, Democracia Social, Acción Regional, Unión Social Popular y Unión Nacional Española.

En as eleccions chenerals espanyolas de 1977, o partiu nomás tenió 16 diputatos en o Congreso d'os Diputatos, que tenioron posicions muit conservadoras (parte d'os diputatos votoron contra l'aprobación d'a Constitución espanyola de 1978).

En as eleccions chenerals espanyolas de 1979, o partiu se presentó como Coalición Democrática, incluyindo-ie chicoz grupos de personas, encara que yera una continación d'o mismo partiu. Sindembargo, os resultatos encara estioron peyors, con nomás 10 diputatos en o Congreso d'os Diputatos.

Sindembargo, cuan en 1980 esclató o partiu centrista gubernant d'Adolfo Suárez (a Unión de Centro Democrático, UCD), Alianza Popular formó una coalición eletoral con o Partido Democrático Popular (d'ideolochía democristiana) y con Unión Liberal (d'ideolochía liberal), dos partius creyatos a partir d'o naufrachio d'a UCD, y en as eleccions chenerals espanyolas de 1982 ista coalición, dita Coalición Popular, se convertió en o segundo partiu politico en o Congreso d'os Diputatos, con 107 diputatos.

Cuan en as eleccions chenerals espanyolas de 1986 a Coalición Popular nomás tenió 105 diputatos, o partiu dentró en una profunda crisi, con succesivos secretarios chenerals como Jorge Verstrynge u Alberto Ruiz-Gallardón, y con Antonio Hernández Mancha como president d'o partiu. Ista crisi remató en 1989 con un Congreso d'os militants, a on s'aprobó a transformación d'o partiu en o nuevo Partido Popular.

 Se veiga tamién 
 Reforma Democrática.
 Unión del Pueblo Español.
 Acción Democrática Española.
 Democracia Social.
 Acción Regional.
 Unión Social Popular.
 Unión Nacional Española.
 Coalición Democrática.
 Coalición Popular.
 Partido Popular.

 Referencias 

*